Na Wimbledonu neće biti ni Krajiceka (18/6/03) - 2003-06-18
Nakon poraza u prvom kolu turnira Ordina Open, u Nizozemskoj, obnovila mu se ozljeda lakta
Na teniskom turniru Ordina Open, u Nizozemskoj, finalist Roland Garrosa Martin Verkerk izgubio je već u prvom kolu od Nijemca Larsa Burgsmuellera. Neočekivani poraz doživio je i bivši wimbledonski prvak Richard Krajicek, koga je eliminirao Francus Olivier Mutis. Nakon izgubljenog meča, Krajicek je najavio odustajanje od nastupa na Wimbledonu, koji počinje u ponedjeljak, zbog ponovnog bola u laktu, onog istog bola koji ga je s teniskih terena već uklonio na 20 mjeseci, do prije godinu dana. Tako je popis atraktivnih teniskih imena koje nećemo vidjeti na najprestižnijem Grand Slam turniru porastao za još jedno ime, ovog puta osvajača naslova iz 1996. Već su ranije svoje odustajanje objavili Goran Ivanišević, prvak Wimbledona iz 2001, Monika Seleš, te bivši prvak Australia Opena Thomas Johansson. U posljednja dva dana, odustali su i Carlos Moya, Tommy Haas, te Anna Kournjikova - svi zbog ozljeda. Inače, da se vratimo turniru u Nizozemskoj, koji se igra na travi i služi kao zagrijavanje za Wimbledon. U drugim mečevima, Jirži Novak je pobijedio Juergena Melzera, a Sebastien Grosjean Philippa Petzschnera, dok je Jan Vacek eliminirao Anthonyja Dupuisa. U ženskoj konkurenciji, Amelie Mauresmo je pobijedila Marion Bartoli, a Nadia Petrova Angelique Widjaja. Meč između Kim Clijsters i Care Black odgođen je zbog kiše.